KXDR: Janubiy Koreya Shimol va Janub o‘rtasidagi muammolarni mustaqil hal qilishi kerak

KXDRning fikricha, Janubiy Koreya Shimol va Janub o‘rtasidagi munosabatlar masalasini mustaqil ravishda hal qilishi kerak. “TASS”ning xabar berishicha, bu haqda KXDRning Koreyalarni tinch yo‘l bilan birlashtirish qo‘mitasi vakili ma’lum qilgan.

Uning so‘zlariga ko‘ra, Janubiy Koreya hukumati “AQSHning Pxenyanga qarshi dushmanchilik siyosatini ko‘r-ko‘rona ko‘chirishni to‘xtatishi, Shimol va Janub o‘rtasidagi muammolarni faqatgina koreys milliy harakatlari bilan avval ma’qullangan qo‘shma deklaratsiyalar asosida hal qilishi kerak”.
Shuningdek, qo‘mita talabiga ko‘ra, Seul “KXDRga qarshi qaratilgan harbiy mashg‘ulotlarni bas qilishi kerak”. “Janubiy Koreya hukumati KXDR bilan aloqalarni yaxshilashga intilishni so‘zda emas, amalda namoyish etishi kerak”, - deya qayd etdi qo‘mita vakili.
Bayonotda qayd etilishicha, hozircha “Janubiy Koreya hukumatining KXDR bilan munosabatlarni qayta tiklash haqida o‘ylashga haqqi yo‘q”. Qo‘mita vakilining so‘zlariga ko‘ra, Janubiy Koreya prezidenti Pak Kin Xe “KXDRning ijtimoiy tuzumini bulg‘ash, Pxenyanni muloqotni boshlashni istamayotganlikda ayblab, jamoatchilikni chalg‘itish uchun istalgan imkoniyatdan foydalanmoqda”. KXDR vakilining so‘zlariga ko‘ra, bunday siyosat “tashqi kuchlar ko‘magida Shimoldagi vatandoshlar bilan munosabatlarni keskinlashtirishga qaratilgan”, xolos.
Janubiy Koreya hokimiyati tepasiga Li Myon Bak boshchiligidagi konservativ hukumati kelganidan so‘ng, Shimol va Janub o‘rtasidagi munosabatlar sovuqlashib ketgandi. KXDRning fikricha, Janubiy Koreyaning amaldagi prezidenti Pak Kin Xe olib borayotgan siyosat avvalgi davlat rahbarining harakatlaridan ko‘p ham farq qilmaydi.